Președintele PNL Ludovic Orban spune că premierul Viorica Dăncilă „sfidează” Parlamentul, „refuzând să respecte Constituția României, care o obligă să se prezinte în fața parlamentarilor pentru a cere votul asupra remanierii”.

Reacția vine după ce Dăncilă a anunțat o remaniere a Guvernului și a trimis la Cotroceni propuneri de miniștri, inclusiv de la ALDE, chiar dacă formațiunea a ieșit oficial de la guvernare.

„În toată istoria post-decembristă nimeni nu și-a permis să nege existența și rolul principalului for reprezentativ al cetățenilor, în funcție de care un sistem politic poate fi considerat sau nu democratic. Viorica Vasilica Dăncilă și PSD încalcă în mod deliberat legea fundamentală, spre deosebire de toate celelalte guverne pe care le-a avut România și s-au aflat într-o situație similară”, arată Ludovic Orban, potrivit unui comunicat de presă.

„Justificările prezentate pentru această manevră de prost gust sunt cel puțin hilare. Blocajul de la nivel guvernamental este „meritul” exclusiv al premierului Dăncilă, care dat dovada supremă de incompetență atunci când a luat act de demisiile miniștrilor ALDE, în aceeași zi, în loc să folosească termenul de 15 zile, pe care îl avea la dispoziție în Codul Administrativ, adoptat chiar de actualul Guvern prin OUG. Astfel, faptul că sunt ministere în care nu există atribuții delegate secretarilor de stat este o situație care privește premierul, care nici măcar nu s-a preocupat de această situație atunci când a luat act de demisiile miniștrilor”, mai arată Orban.